《宣德窑青花脂粉箱为莱阳姜仲子赋》
清代·毛奇龄

君不见宣皇宫中脂粉箱，青花素瓷出上方。陶模范埴好形像，烧胚膊非寻常。

曼身穴腹判两截，一道坎中周四旁。融脂沦粉恐胶结，洄漩复壁流温汤。

宛若丽华斗妆罢，宫沟浅腻萦苑墙。何年此物坐弃掷，竟置姜郎砚塘侧。

隔盎微闻金粉香，开奁尚带胭脂色。摩挲日剧但把弄，未审甄人定何用。

贾胡欲认不辨名，卢女相看宛如梦。连昌宫监老不堪，落花时节来江南。

见此忽尔惊叹息，云是先朝旧承值。曾赐昭阳系臂红，玉函脂粉在其中。

盘间花贮甘泉露，镜里衣穿仁寿铜。良人少使望春树，百子池前早祠去。

额画销朱点晕重，指尖碾玉当窝处。由来摘揥最烦纡，惟此当窗好匀注。

紫水开唇恍泻丹，红绵扑粉如飞絮。因之瓦甒独见亲，珠椷宝柙皆非伦。

履箱银钥擎奴子，钿合金钗付贵嫔。谁知世事颇难测，金狄铜仙雨中拆。

拾得皇孙绣褓钱，抛来魏后湘纹尺。昭华翠琯摧井干，道傍团扇遮弥寒。

库名宜圣总散失，独留金碗传人间。承恩当日授佳器，前后纷纶尚能纪。

花箱虽好何代贻，知为宜德年间事。我来吴会当岁除，东湖水落西流鱼。

姜郎酒后出示我，令我抱之长欷歔。黄钟土釜本反覆，几见桑田变成谷。

半世红颜委道途，上阳白发谁膏沐。箱空脂尽粉未调，当前若个真娥媌。

君家陈宝世无算，为汝一歌宣德窑。

作者简介：毛奇龄（1623—1716）清初经学家、文学家，与兄毛万龄并称为“江东二毛”。原名甡，又名初晴，字大可，又字于一、齐于，号秋晴，又号初晴、晚晴等，萧山城厢镇（今属浙江）人。以郡望西河，学者称“西河先生”。明末诸生，清初参与抗清军事，流亡多年始出。康熙时荐举博学鸿词科，授检讨，充明史馆纂修官。寻假归不复出。治经史及音韵学，著述极富。所著《西河合集》分经集、史集、文集、杂著，共四百余卷。